**MINISTARSTVO RADA I MIROVINSKOGA SUSTAVA**

**1803**

Na temelju odredbe članka 18. stavka 2. Zakona o osiguranju potraživanja radnika u slučaju stečaja poslodavca (»Narodne novine«, broj 86/08, 80/13 i 82/15), ministar rada i mirovinskoga sustava donosi

**PRAVILNIK**

**O SADRŽAJU OBRASCA ZAHTJEVA RADNIKA ZA OSTVARIVANJE PRAVA U SLUČAJU STEČAJA POSLODAVCA**

I. OPĆE ODREDBE

Članak 1.

Ovim se Pravilnikom utvrđuje sadržaj obrasca na kojem se podnosi zahtjev za ostvarivanje prava radnika u slučaju stečaja poslodavca temeljem Zakona o osiguranju potraživanja radnika u slučaju stečaja poslodavca (»Narodne novine«, broj 86/08, 80/13 i 82/15 – u daljnjem tekstu: Zakon), te propisuje dokumentacija koju je potrebno priložiti zahtjevu.

Članak 2.

Izrazi koji se koriste u ovom Pravilniku i obrascima, a imaju rodno značenje koriste se neutralno i odnose se jednako na muški i ženski spol.

II. SADRŽAJ OBRASCA

Članak 3.

(1) Zahtjev za ostvarivanje prava mora sadržavati:

a) osobne podatke radnika,

b) podatke o poslodavcu,

c) podatke o radno pravnom statusu radnika,

d) podatke o utvrđenom potraživanju,

e) vrstu prava za koje se zahtijeva ostvarivanje,

f) podatak o broju tekućeg računa, u slučaju brisanja iz registra pravne osobe poslodavca kao posljedice zaključenog stečajnog postupka i

g) popis priloga.

(2) Zahtjev se podnosi na obrascu (RPS-01), koji je sastavni dio ovog Pravilnika.

III. DOKUMENTACIJA

Članak 4.

(1) Uz zahtjev potrebno je priložiti sljedeću dokumentaciju:

– dokaz o pravodobnosti zahtjeva i to:

a) ako se otvoreni stečajni postupak provodi, izvadak iz očevidnika pismena dostavljenih preko mrežne stranice e-Oglasna ploča suda iz kojeg je vidljiv datum objave rješenja o utvrđivanju tražbina,

b) ako otvoreni stečajni postupak nad poslodavcem nije proveden, izvadak iz očevidnika pismena dostavljenih preko mrežne stranice e-Oglasna ploča suda iz kojeg je vidljiv datum objave rješenja o zaključenju stečajnog postupka, ili

c) kada je vjerovnik na ispitnom ročištu upućen na parnicu za utvrđivanje potraživanja, datum izdavanja potvrde o pravomoćnosti,

– dokaz o radnom odnosu:

a) ugovor o radu ili pisana potvrda o sklopljenom ugovoru o radu, odnosno drugi dokaz o zasnovanom radnom odnosu,

b) odluka odnosno drugi dokaz o prestanku radnog odnosa, ako je radni odnos prestao,

c) prijava o početku i prestanku svojstva osiguranika u Hrvatskom zavodu za mirovinsko osiguranje kod poslodavca nad kojim je otvoren stečaj,

d) potvrda stečajnog upravitelja o kontinuiranom trajanju radnog odnosa, u slučaju prijenosa ugovora o radu na novog poslodavca,

e) povijesni izvadak iz sudskog registra za poslodavca nad kojim je otvoren stečaj,

– dokaz o utvrđenim potraživanjima i to:

a) ako se otvoreni stečajni postupak provodi:

1. rješenje trgovačkog suda o utvrđenim potraživanjima,

2. popis priznatih potraživanja koji je sastavio stečajni upravitelj, po vrsti tražbine i razdoblju za koje je tražbina priznata,

3. potvrda poslodavca o neisplaćenim potraživanjima prema vrsti tražbine za posljednja tri mjeseca prije otvaranja stečaja odnosno prestanka radnog odnosa, ili

b) ako se otvoreni stečajni postupak nad poslodavcem ne provodi:

1. obračune plaće, naknade plaće i otpremnine koje je poslodavac bio dužan isplatiti u posljednja tri mjeseca prije otvaranja stečaja odnosno prije prestanka radnog odnosa,

2. IBAN broj tekućeg računa radnika i naziv i sjedište banke,

3. IBAN broj posebnog računa iz članka 212. Ovršnog zakona i naziv i sjedište banke,

4. presliku obrasca PK,

5. podatak o mirovinskom stupu (MIO I ili MIO I i MIO II),

6. izvješća o primicima, porezu na dohodak i prirezu te doprinosima za obvezna osiguranja, za posljednja tri mjeseca prije otvaranja stečaja odnosno prije prestanka radnog odnosa – JOPPD obrazac.

– pravomoćnu presudu o dosuđenoj naknadi štete zbog ozljede na radu ili profesionalne bolesti,

– potvrdu o osobnom identifikacijskom broju ili neku drugu javnu ispravu koja sadrži podatak o osobnom identifikacijskom broju.

(2) Dokaze iz stavka 1. podstavka 1. točaka a) i b), podstavka 2. točaka c), d) i e) te podstavka 3. točke a) podtočaka 1., 2. i 3. i točke b) podtočaka 1. i 6. ovoga članka radniku je na njegov zahtjev dužan izdati odnosno osigurati poslodavac.

IV. ZAVRŠNE ODREDBE

Članak 5.

(1) Danom stupanja na snagu ovog Pravilnika prestaje važiti Pravilnik o sadržaju obrasca zahtjeva radnika za ostvarivanje prava u slučaju stečaja poslodavca (»Narodne novine«, broj 128/08, 34/10 i 104/12).

(2) Postupci pokrenuti temeljem Pravilnika o sadržaju obrasca zahtjeva radnika za ostvarivanje prava u slučaju stečaja poslodavca (»Narodne novine«, broj 128/08, 34/10 i 104/12), dovršit će se sukladno odredbama tog Pravilnika.

Članak 6.

Ovaj Pravilnik objavit će se u »Narodnim novinama«, a stupa na snagu 1. rujna 2015. godine.

Klasa: 011-01/15-01/125
Urbroj: 524-04-02-01/1-15-1
Zagreb, 24. kolovoza 2015.

Ministar
**prof. sc. dr. Mirando Mrsić, dr. med.,** v. r.

*Obrazac RPS-01*

**AGENCIJA ZA OSIGURANJE RADNIČKIH POTRAŽIVANJA U SLUČAJU STEČAJA POSLODAVCA**

putem

HRVATSKOG ZAVODA ZA ZAPOŠLJAVANJE

Područni ured \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Temeljem Zakona o osiguranju potraživanja radnika u slučaju stečaja poslodavca (»Narodne novine«, broj 86/08, 80/13 i 82/15 – u daljnjem tekstu: Zakon) podnosim

**ZAHTJEV
za ostvarivanje prava u slučaju stečaja poslodavca**

**I. Podaci o radniku**

*1. Ime i prezime*\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

*2. Datum, mjesto i država rođenja*\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

*3. OIB*\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

*4. Prebivalište (država, poštanski broj mjesta,*

*mjesto, ulica i kućni broj)*\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

*5. Adresa za dostavu pismena (država, poštanski broj*

*mjesta, mjesto, ulica i kućni broj)*\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**II. Podaci o poslodavcu**

*1. Naziv i adresa sjedišta poslodavca ili registrirane poslovne*

*jedinice*\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

*2. OIB poslodavca*\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

*3. Trgovački sud, poslovni broj i datum objave rješenja o*

*otvaranju/zaključenju stečajnog postupka*\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**III. Podaci o radno pravnom statusu**

*1. Datum zasnivanja i vrsta radnog odnosa*\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

*2. Datum i razlog prestanka radnog odnosa*\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**IV. Podaci o utvrđenom potraživanju**(zaokružiti odgovarajući broj)

*1. Potraživanja su utvrđena na ispitnom ročištu, rješenjem objavljenim dana*

*2. Potraživanja nisu utvrđena jer otvoreni stečajni postupak nije proveden.*

**V. Zahtijevam ostvarivanje prava na isplatu**(zaokružiti odgovarajući broj):

*1. Neisplaćene plaće odnosno naknade plaće, u visini do iznosa minimalne plaće za svaki mjesec zaštićenog razdoblja,*

*2. Neisplaćene naknade plaće za bolovanje u zaštićenom razdoblju koju je prema propisima o zdravstvenom osiguranju bio dužan isplatiti poslodavac iz svojih sredstava, u visini do iznosa minimalne plaće za svaki mjesec proveden na bolovanju,*

*3. Neisplaćene naknade za neiskorišteni godišnji odmor na koji sam stekao pravo do otvaranja stečajnog postupka pod uvjetima utvrđenim zakonom, u visini do iznosa minimalne plaće,*

*4. Otpremninu pod uvjetima utvrđenim zakonom, u visini polovice otpremnine utvrđene u stečajnom postupku, a najviše do polovice najvišeg iznosa zakonom propisane otpremnine,*

*5. Pravomoćno dosuđenu naknadu štete zbog pretrpljene ozljede na radu ili profesionalne bolesti, u visini do jedne trećine pravomoćno dosuđene naknade štete.*

**VI. Broj tekućeg računa**(u slučaju izravne isplate zbog brisanja iz registra pravne osobe poslodavca kao posljedice zaključenja stečajnog postupka):

*1. IBAN broj tekućeg računa \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ kod \_\_\_\_\_\_\_\_\_\_\_\_\_\_\_\_\_\_\_\_*

*2. IBAN broj posebnog računa iz čl. 212. Ovršnog zakona \_\_\_\_\_\_\_\_\_\_ kod \_\_\_\_\_\_\_\_\_\_\_\_*

U \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
                    *(mjesto, datum)*

**Vlastoručni potpis podnositelja zahtjeva
\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**VII. Prilozi**(zaokružiti broj ispred vrste priloga)

*1. Ako se otvoreni stečajni postupak provodi*

*a) izvadak iz očevidnika pismena dostavljenih preko mrežne stranice e-Oglasna ploča suda iz kojeg je vidljiv datum objave rješenja o utvrđivanju tražbina,*

*b) datum izdavanja potvrde o pravomoćnosti presude kojom je utvrđena visina potraživanja i isplatni red,*

*c) ugovor o radu ili drugi dokaz o zasnovanom radnom odnosu,*

*d) odluka odnosno drugi dokaz o prestanku radnog odnosa, ako je radni odnos prestao,*

*e) prijava o početku i prestanku svojstva osiguranika u HZMO kod poslodavca nad kojim je otvoren stečaj,*

*f) potvrda stečajnog upravitelja o kontinuiranom trajanju radnog odnosa, u slučaju prijenosa ugovora o radu na novog poslodavca,*

*g) povijesni izvadak iz sudskog registra za poslodavca nad kojim je otvoren stečaj,*

*h) rješenje trgovačkog suda o utvrđenim potraživanjima,*

*i) popis priznatih potraživanja koji je sastavio stečajni upravitelj, po vrsti tražbine i razdoblju za koje je tražbina priznata,*

*j) potvrda poslodavca o neisplaćenim potraživanjima prema vrsti tražbine za posljednja tri mjeseca prije otvaranja stečaja odnosno prestanka radnog odnosa,*

*k) pravomoćnu presudu o dosuđenoj naknadi štete zbog ozljede na radu ili profesionalne bolesti,*

*l) potvrdu o osobnom identifikacijskom broju ili neku drugu javnu ispravu koja sadrži podatak o osobnom identifikacijskom broju.*

*2. Ako se otvoreni stečajni postupak ne provodi*

*a) izvadak iz očevidnika pismena dostavljenih preko mrežne stranice e-Oglasna ploča suda iz kojeg je vidljiv datum objave rješenja o zaključenju stečajnog postupka,*

*b) ugovor o radu ili drugi dokaz o zasnovanom radnom odnosu,*

*c) odluka odnosno drugi dokaz o prestanku radnog odnosa, ako je radni odnos prestao,*

*d) prijava o početku i prestanku svojstva osiguranika u HZMO kod poslodavca nad kojim je otvoren stečaj,*

*e) potvrda stečajnog upravitelja o kontinuiranom trajanju radnog odnosa, u slučaju prijenosa ugovora o radu na novog poslodavca,*

*f) povijesni izvadak iz sudskog registra za poslodavca nad kojim je otvoren stečaj,*

*g) obračune plaće, naknade plaće i otpremnine koje je poslodavac bio dužan isplatiti u posljednja tri mjeseca prije otvaranja stečaja odnosno prije prestanka radnog odnosa,*

*h) IBAN broj tekućeg računa radnika, naziv i sjedište banke,*

*i) IBAN broj zaštićenog računa iz čl. 212. Ovršnog zakona, naziv i sjedište banke,*

*j) presliku obrasca PK,*

*k) podatak o mirovinskom stupu (MIO I ili MIO I i MIO II),*

*l) izvješća o primicima, porezu na dohodak i prirezu te doprinosima za obvezna osiguranja, za posljednja tri mjeseca prije otvaranja stečaja odnosno prije prestanka radnog odnosa – JOPPD obrazac,*

*m) pravomoćnu presudu o dosuđenoj naknadi štete zbog ozljede na radu ili profesionalne bolesti,*

*n) potvrdu o osobnom identifikacijskom broju ili neku drugu javnu ispravu koja sadrži podatak o osobnom identifikacijskom broju.*

Priloge iz točke 1. a), e), f), g), h), i) i j), te točke 2. a), d), e), f), g) i l) radniku je na njegov zahtjev dužan izdati odnosno osigurati poslodavac.